侯郎中新置西湖
作者：方干
朝代：唐

paragraphs: 遠近利民因智力，周迴潤物像心源。
菰蒲縱感生成惠，鱣鮪那占廣大恩。
瀲灩清輝吞半郭，縈紆別派入遙村。
砂泉遶石通山脈，岸木黏萍是浪痕。
已見澄來連鏡底，兼知極處浸雲根。
波濤不起時方泰，舟檝徐行日易昏。
煙霧未應藏島嶼，鳧鷖亦解避旌旛。
雖云桃葉歌還醉，却被荷花笑不言。
孤鶴必應思鳳詔，凡魚豈合在龍門。
能將盛事添元化，一夕機謨萬古存。